CELEX: 32018D0818
Language: et
Date: 2018-05-28 00:00:00
Title: Nõukogu rakendusotsus (EL) 2018/818, 28. mai 2018, millega määratakse Austriale trahv Salzburgi liidumaal riigivõla andmetega manipuleerimise eest

4.6.2018   
            
            
               ET
            
            
               Euroopa Liidu Teataja
            
            
               L 137/23
            
         NÕUKOGU RAKENDUSOTSUS (EL) 2018/818,
   28. mai 2018,
   millega määratakse Austriale trahv Salzburgi liidumaal riigivõla andmetega manipuleerimise eest
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. novembri 2011. aasta määrust (EL) nr 1173/2011 eelarvejärelevalve tõhusa rakendamise kohta euroalal, (1) eriti selle artikli 8 lõiget 1,
   võttes arvesse Euroopa Komisjoni soovitust
   ning arvestades järgmist:
   
               (1)
            
            
               Euroopa Liidu toimimise lepingu (ELi toimimise leping) artikli 126 lõikega 1 kohustab liikmesriike hoiduma ülemäärasest riigieelarve puudujäägist.
            
         
               (2)
            
            
               ELi toimimise lepingu artiklite 121 ja 126 või Euroopa Liidu lepingule ja ELi toimimise lepingule lisatud protokolli nr 12 (ülemäärase eelarvepuudujäägi menetluse kohta) kohaldamiseks olulised andmed valitsemissektori eelarvepuudujäägi ja võla kohta on oluline sisend liidu majanduspoliitika koordineerimisel.
            
         
               (3)
            
            
               Selleks et edendada euroalal eelarvejärelevalvet ja vältida kas tahtlikult või raske hooletuse tõttu ebaõige teabe esitamist valitsemissektori eelarvepuudujäägi ja võla kohta, võib nõukogu komisjoni soovituse alusel otsustada määrata vastutavale liikmesriigile trahvi.
            
         
               (4)
            
            
               3. mail 2016 algatas komisjon uurimise seoses statistika manipuleerimisega Austrias määruse (EL) nr 1173/2011 tähenduses. Uurimise esialgsed järeldused saadeti Austriale selgituste andmiseks 20. detsembril 2016, nagu on nõutud komisjoni delegeeritud otsusega 2012/678/EL (2). Austria esitas kirjalikud selgitused esialgsete järelduste kohta 25. jaanuaril 2017.
            
         
               (5)
            
            
               22. veebruaril 2017 võttis komisjon vastu uurimisaruande, mis käsitleb statistika manipuleerimist Austrias Euroopa Parlamendi ja nõukogu määruse (EL) nr 1173/2011 (eelarvejärelevalve tõhusa rakendamise kohta euroalal) tähenduses, võttes arvesse Austria selgitusi.
            
         
               (6)
            
            
               Komisjon on oma aruandes jõudnud seisukohale, et liidumaa kontrollikoda (Landesrechnungshof – LRH) ning Salzburgi liidumaa valitsusamet (Amt der Salzburger Landesregierung) ja Salzburgi liidumaa valitsus (Salzburger Landesregierung), st Austria valitsemissektori asutused, ilmutasid rasket hooletust andmete kogumise asjakohaste kontrollide ja aruandluskorra järgimise tagamata jätmisel. Seetõttu võimaldasid need asutused Salzburgi liidumaa valitsusameti eelarveosakonnal finantstehingute kohta valeandmeid esitada ja neid varjata. See omakorda viis Eurostatile 2012. ja 2013. aastal valeandmete esitamiseni Austria riigivõla kohta aastatel 2008–2012, st pärast määruse (EL) nr 1173/2011 jõustumist. Lisaks sellele on komisjon jõudnud järeldusele, et Austria statistikaamet (Statistik Austria – STAT) oli vähemalt alates 6. detsembrist 2012 teadlik võimalusest, et Salzburgi liidumaa on oma raamatupidamise kohta valeandmeid esitanud, kuid teatas sellest asjaolust komisjonile (Eurostatile) alles 10. oktoobril 2013.
            
         
               (7)
            
            
               Trahvisumma ei tohi ületada 0,2 % Austria SKPst 2015. aastal.
            
         
               (8)
            
            
               Määratava trahvi võrdlussumma peab võrduma 5 %-ga suurimast kahjusummast, mis on seotud ebaõige teabe esitamisega Austria valitsemissektori võla kohta asjaomaste aastate lõikes, mida teatis hõlmab seoses ülemäärase eelarvepuudujäägi menetlusega. Austria poolt 2014. aasta aprillis ülemäärase eelarvepuudujäägi menetluse teatises esitatud riigivõla andmeid korrigeeriti 1 192 miljoni euro võrra. Seega tuleks võrdlussummaks määrata 59,6 miljonit eurot.
            
         
               (9)
            
            
               Võttes arvesse delegeeritud otsuse 2012/678/EL artikli 14 lõike 3 punktis d sätestatud tingimusi, on komisjon jõudnud omaaruandes järeldusele, et liikmesriigi asjaomane tegevus, mille alusel võib trahvi määrata, toimus alates 13. detsembrist 2011, mil jõustus määrus (EL) nr 1173/2011, kuni uurimise alustamiseni. Samuti on aruandes leitud, et viimane ebaõiget teavet sisaldanud teatis oli 2013. aasta oktoobri ülemäärase eelarvepuudujäägi menetluse teatis, mis käsitles aastaid 2009–2012. Määruse kontekstis on asjakohased aastate 2011 ja 2012 kohta esitatud ebaõiged andmed, mis sisaldusid vastavalt 2012. ja 2013. aasta ülemäärase eelarvepuudujäägi menetluse teatistes, sest need õigustavad trahvisumma suurendamist.
            
         
               (10)
            
            
               Võttes arvesse delegeeritud otsuse 2012/678/EL artikli 14 lõike 3 punktis a sätestatud tingimusi, on komisjon jõudnud oma aruandes järeldusele, et teabe ebaõigel esitamisel puudus märkimisväärne mõju liidu tugevdatud majandusjuhtimisele, kuna selle mõju Austria riigivõlale tervikuna oli piiratud. Nimetatud asjaolu õigustab trahvisumma vähendamist.
            
         
               (11)
            
            
               Võttes arvesse delegeeritud otsuse 2012/678/EL artikli 14 lõike 3 punktis b sätestatud tingimusi, on komisjon jõudnud oma aruandes järeldusele, et ebaõige teabe esitamine oli raske hooletuse tulemus. Komisjon ei jõudnud oma aruandes järeldusele, nagu olnuks ebaõige teabe esitamine ülemäärase eelarvepuudujäägi menetluse kontekstis tahtlik. Sellega seoses ei tuleks trahvisummat kohandada.
            
         
               (12)
            
            
               Võttes arvesse delegeeritud otsuse 2012/678/EL artikli 14 lõike 3 punktis c sätestatud tingimusi, on komisjon jõudnud oma aruandes järeldusele, et ebaõige teabe esitamist hõlbustas asjaolu, et kolm Austria valitsemissektori asutust ilmutasid rasket hooletust ega taganud andmete kogumise asjakohaste kontrollide ja aruandluskorra järgimist. Sellegipoolest ei arva komisjon, et tegemist oleks olnud kooskõlastatud tegevusega nende kolme asutuse vahel. Nimetatud asjaolud õigustavad trahvisumma vähendamist.
            
         
               (13)
            
            
               Võttes arvesse delegeeritud otsuse 2012/678/EL artikli 14 lõike 3 punktis e sätestatud tingimusi, on komisjon jõudnud oma aruandes järeldusele, et STAT ja kõik asjaomased asutused on olnud uurimise käigus äärmiselt koostöövalmid. See asjaolu õigustaks tavaliselt trahvisumma vähendamist. Sellegipoolest on kindlaks tehtud, et vastavalt hoolsuse põhimõttele oleks STAT võinud reageerida kiiremini ja käituda proaktiivsemalt komisjoni teavitamisel asjaolust, et Salzburgi liidumaa raamatupidamises oli esinenud ebaõigete andmete esitamist, ning oleks pidanud nii tegema. See asjaolu õigustaks tavaliselt trahvisumma suurendamist. Selle järelduse puhul tuleks siiski märkida pehmendava tegurina ebaõigete andmete esitamiseni viinud tegeliku olukorra suurt keerukust, hõlmates finantstuletisinstrumentidest tulenevat kahjumit ning nende mõistmise ja väljatöötamisega seonduvaid tehnilisi raskusi, ning seda tuleks võtta arvesse asjaomase liikmesriigi ametivõimude poolt üles näidatud hoolsuse hindamisel. Võrreldes vähendamist õigustavate elementide – uurimise käigus üles näidatud koostöövalmidus ja asjaolude suurest keerukusest tulenevad raskused – kombineeritud mõju suurendamist õigustavate elementide mõjuga, tuleks siiski kohaldada trahvisumma vähendamist.
            
         
               (14)
            
            
               Komisjon soovitab kehtestada Austriale määratava trahvi suuruseks 29,8 miljonit eurot. Kõnealuseid asjaolusid arvesse võttes tuleks määrata trahvi suuruseks 26,82 miljonit eurot.
            
         ON VASTU VÕTNUD KÄESOLEVA OTSUSE:
   Artikkel 1
   Austriale määratakse trahv 26,82 miljonit eurot valitsemissektori võla kohta ebaõige teabe esitamise eest kolme valitsusasutuse raske hooletuse tõttu, nagu seda on kirjeldatud Euroopa Komisjoni uurimisaruandes Austrias toimunud statistika manipuleerimise kohta määruse (EL) nr 1173/2011 tähenduses.
   Artikkel 2
   Käesolev otsus on adresseeritud Austria Vabariigile.
   
      Brüssel, 28. mai 2018
      
         
            Nõukogu nimel
         
         
            eesistuja
         
         E. KARANIKOLOV
      
   
   
      (1)  ELT L 306, 23.11.2011, lk 1.
   
      (2)  Komisjoni 29. juuni 2012. aasta delegeeritud otsus 2012/678/EL uurimiste ja trahvide kohta statistika manipuleerimise korral, millele on osutatud Euroopa Parlamendi ja nõukogu määruses (EL) nr 1173/2011 eelarvejärelevalve tõhusa rakendamise kohta euroalal (ELT L 306, 6.11.2012, lk 21).